กระทรวงการต่างประเทศ ยืนยันไม่มีธุรกิจคนไทยในเมียนมา ได้รับผลกระทบจากเหตุสถานการณ์ทางการเมืองในเมียนมา
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ กล่าวถึงการช่วยเหลือคนไทยในประเทศเมียนมา ว่า สถานเอกอัครราชทูต ณ กรุงย่างกุ้ง รายงานว่า ช่วงสถานการณ์การแพร่ระบาดของโรคโควิด-19 มีคนไทยในเมียนมาที่เดินทางกลับประเทศไทยทั้งทางบกและทางอากาศแล้ว 2,130 คน และยังมีคนไทยในเมียนมา ลงทะเบียนกับสถานเอกอัครราชทูตอีก 356 คน จำนวนนี้ประสงค์กลับไทย 137 คน ส่วนอีก 219 คน ยังไม่ต้องการกลับ และจากสถานการณ์การเมืองภายในเมียนมา สถานเอกอัครราชทูตฯ ได้สอบถามความเป็นอยู่ของภาคเอกชนไทยและคนไทยในเมียนมาอย่างใกล้ชิด โดยไม่มีรายงานธุรกิจไทยได้รับผลกระทบส่วนการประทุษร้ายคนไทยจนเสียชีวิต ในนครซานฟรานซิสโก สหรัฐอเมริกา ซึ่งตำรวจจับกุมผู้ก่อเหตุได้แล้วและอยู่ระหว่างดำเนินคดี โดยสถานกงสุล ณ นครลอสแอนเจลิส ได้ดำเนินการช่วยเหลือด้านต่างๆ กับญาติผู้เสียชีวิต พร้อมแจ้งเตือนคนไทยในพื้นที่  ระมัดระวังมิจฉาชีพส่วนที่มีการเชิญชวนร่วมกิจกรรมคัดค้านต่อการประทุษร้ายต่อคนอเมริกันเชื้อสายเอเชีย หน้าสถานกงสุลใหญ่ ณ นครลอสแอนเจลิส ในวันที่ 6 กุมภาพันธ์ 2564  ยืนยันว่า ทางสถานกงสุลใหญ่ฯไม่ได้เป็นผู้จัด หรือมีส่วนร่วมจัดกิจกรรม ซึ่งญาติผู้เสียชีวิตไม่มีส่วนรู้เห็นและขอให้ผู้จัดทบทวน หรือเลี่ยงการจัดกิจกรรมหน้าสถานกงสุลใหญ่ฯ เพื่อไม่ให้เกิดความเข้าใจผิด